**PODUZETNICI U 21 ŽUPANIJSKOM SREDIŠTU OSTVARILI UDIO OD 74 % U NETO DOBITI I 71 % U UKUPNIM PRIHODIMA PODUZETNIKA RH U 2016. GODINI**

Od ukupno 633,1 milijardi kuna prihoda poduzetnika u 2016. godini, 449,7 milijardi kuna prihoda ili 71 % ostvarili su poduzetnici koji su registrirani u jednom od gradova - sjedišta županija. Još je veći njihov udio (74 %) u ostvarenoj neto dobiti koja iznosi 17,9 milijardi kuna od ukupno 24,0 milijarde kuna.

Broj poduzetnika, broj zaposlenih, ukupan prihod te neto dobit promatrano po gradovima – sjedištima županija, očekivano je najveći u Gradu Zagrebu koji je ujedno i županija. Iza poduzetnika Zagreba po brojnosti poduzetnika, zaposlenih i ukupnom prihodu na drugom je mjestu Split, dok je po neto dobiti na petnaestom mjestu, u odnosu na 2015. godinu kada je po neto dobiti bio rangiran na dvanaestom mjestu. Poduzetnici Rijeke rangirani su na trećem mjestu po broju poduzetnika i broju zaposlenih te po ukupnom prihodu, a po neto dobiti su na drugom mjestu u odnosu na treće, na kojem su bili u 2015. godini.

Rangiramo li županijska središta prema sva četiri kriterija, Grad Zagreb je prvi (zbroj rangova 4), poduzetnici Rijeke su drugi (zbroj rangova 11), Splita treći (zbroj rangova 21), a poduzetnici Velike Gorice su četvrti (zbroj rangova 22), s obzirom da su na trećem mjestu po visini ostvarene neto dobiti. Gospić (544 rang) i Šibenik (555 rang), najslabije su rangirani u usporedbi s drugim županijskim središtima i poduzetnicima na razini gradova i općina u RH.

**Tablica 1. Rang prema ukupnom prihodu poduzetnika - broj poduzetnika, zaposlenih, ukupan prihod i neto dobit/gubitak poduzetnika u gradovima – županijskim središtima, u 2016. godini** (iznosi: u tisuć. kuna)

| **Naziv grada/općine** | **Broj poduzetnika** | **Broj zaposlenih** | **Ukupni prihod** | **Neto dobit/gubitak** |
| --- | --- | --- | --- | --- |
| Broj | Rang na razini RH | Rang po sjediš. žup. | Broj | Rang na razini RH | Iznos | Rang na razini RH | **Iznos** | Rang na razini RH |
| Grad Zagreb | 38.127 | **1** | **1** | 324.866 | **1** | 311.878.344 | **1** | 13.720.454 | **1** |
| Split | 6.676 | **2** | **2** | 36.881 | **2** | 21.724.674 | **2** | 199.504 | **15** |
| Rijeka | 4.335 | **3** | **3** | 29.765 | **3** | 18.531.414 | **3** | 772.162 | **2** |
| Osijek | 2.591 | **5** | **4** | 20.692 | **4** | 13.752.729 | **4** | 169.003 | **16** |
| Varaždin | 1.417 | **9** | **8** | 10.218 | **12** | 12.851.949 | **5** | 220.962 | **14** |
| Velika Gorica[[1]](#footnote-1) | 1.836 | **8** | **7** | 19.422 | **5** | 12.462.903 | **6** | 587.233 | **3** |
| Zadar | 2.286 | **6** | **5** | 13.004 | **7** | 7.058.325 | **9** | 281.015 | **10** |
| Karlovac | 2.006 | **7** | **6** | 11.021 | **9** | 6.393.870 | **10** | 582.045 | **4** |
| Vukovar | 1.227 | **11** | **9** | 12.517 | **8** | 6.390.755 | **11** | 402.300 | **7** |
| Čakovec | 1.069 | **14** | **11** | 10.245 | **11** | 6.378.957 | **12** | 235.504 | **12** |
| Dubrovnik | 666 | **23** | **15** | 8.722 | **13** | 5.361.902 | **13** | 149.817 | **19** |
| Koprivnica | 454 | **33** | **16** | 4.329 | **26** | 5.334.832 | **14** | 329.439 | **8** |
| Slavonski Brod | 1.027 | **15** | **12** | 10.483 | **10** | 5.039.351 | **15** | 53.878 | **44** |
| Bjelovar | 872 | **18** | **13** | 7.201 | **17** | 3.688.472 | **20** | 63.619 | **34** |
| Šibenik | 1.100 | **13** | **10** | 6.969 | **18** | 3.322.464 | **24** | -157.992 | **555** |
| Sisak | 406 | **36** | **17** | 5.079 | **21** | 2.335.783 | **29** | 12.851 | **133** |
| Požega | 729 | **19** | **14** | 5.109 | **20** | 2.151.825 | **33** | 39.737 | **60** |
| Krapina | 356 | **43** | **18** | 3.373 | **34** | 1.624.530 | **41** | 51.729 | **45** |
| Virovitica | 279 | **54** | **20** | 3.383 | **33** | 1.602.751 | **43** | 44.690 | **52** |
| Pazin | 303 | **51** | **19** | 1.938 | **55** | 1.302.523 | **53** | 49.652 | **48** |
| Gospić | 205 | **71** | **21** | 1.158 | **90** | 501.796 | **100** | -21.651 | **544** |
| **Ukupno** | **67.967** | **-** | **-** | **546.375** | **-** | **449.690.151** | **-** | **17.785.953** | **-** |
| **RH** | **114.483** | **-** | **-** | **853.110** | **-** | **633.109.425** | **-** | **24.035.256** | **-** |
| **Udjeli u %** | **59,4%** | **-** | **-** | **64,0%** | **-** | **71,0%** | **-** | **74,0%** | **-** |

*Izvor: Fina, Registar godišnjih financijskih izvještaja*

Istarska županija je na trećem mjestu po neto dobiti i na trećem mjestu po broju poduzetnika, a njezino upravno sjedište, grad Pazin, na devetnaestom mjestu među gradovima – sjedištima županija, po broju poduzetnika (303 poduzetnika), dok je Pula na četvrtom mjestu (2684 poduzetnika) na razini RH. Pazin je kao upravno središte županije na 55.-om mjestu po broju zaposlenih (1938 zaposlenih) kod poduzetnika na razini RH. U usporedbi sa drugim županijskim sjedištima manji je broj zaposlenih jedino u Gospiću, 1158 zaposlenih.

Prema prosječnom broju zaposlenih po jednom poduzetniku, na prvom je mjestu, sa 13,1 zaposlenih, grad Koprivnica, sjedište Koprivničko-križevačka županija, a slijede županijska središta Požega (12,5), Krapina (12,1), Varaždin (10,6), Čakovec (10,2) i Slavonski Brod (10,2). Sva ostala županijska središta u prosjeku imaju manje od 10 zaposlenih po jednom poduzetniku s time da Zagreb ima prosjek od 8,5 zaposlenih po poduzetniku, Velika Gorica 7,2 zaposlena po poduzetniku dok je najmanji prosjek u Zadru (5,7), Gospiću (5,6), Splitu (5,5) i Dubrovniku (5,5).

Među prvih deset gradova po ukupnom prihodu poduzetnika u 2016. godini su i poduzetnici u gradovima koji nisu sjedišta županija, a to su Sveta Nedjelja (8,8 milijardi kuna) i Pula (7,5 milijardi kuna), koji su na sedmom i osmom mjesto na razini RH. Po visini ukupnoga prihoda još se izdvajaju poduzetnici Rovinja sa 4,9 milijardi kuna (rang 16), Poreč sa 4,7 milijardi kuna (rang 17), općine Stupnik sa 4,6 milijardi kuna (rang 18) i Samobora sa 4,5 milijarde kuna (rang 19).

Od 21 grada - sjedišta županija, poduzetnici u njih 19 ostvarili su neto dobit[[2]](#footnote-2) dok su u preostala dva, Šibeniku i Gospiću, ostvarili negativan rezultat – gubitak i to u ukupnome iznosu od 179,6 milijuna kuna. Od toga iznosa veći je gubitak poduzetnika Šibenika koji je iznosio 158 milijuna kuna. Na negativan rezultat poduzetnika na razini Šibenika najviše su utjecala sljedeća društva: [TLM Aluminium d.d. u stečaju](https://www.transparentno.hr/pregled/82733440679/9a374e6dd43728fa6b7a7f31ddcd658b0f4f4993288e78fc0c3df2430ef269ce67b4efe101fe1f146800d3ce7020965d5f5e554f30163a872847b93059264487), sa 68,7 milijuna kuna gubitka (u 2015. godini je gubitak bio veći i iznosio je 124,6 milijuna kuna), [IMPOL-TLM d.o.o](https://www.transparentno.hr/pregled/92847338730/48598d082ecb64bc8353bf26bc8f2f48230980edf6f49131fcba1c291e6815f677ba0851366b1300430fe82e9ed7668f0aecb66d96a4208ec813c6cc44a57307)., sa 39,5 milijuna kuna (u 2015. godini gubitak je bio bitno manji i iznosio je nešto manje od 1,0 milijun kuna) i [IMPOL ULAGANJA d.o.o](https://www.transparentno.hr/pregled/46721185366/baf1fe6debdb71338f2328656b696e3271ba78c1ad3b7217e166410f8ba6fccb99d71cfac585e0ce7a5980f8e72daabac2f2187dd1919fb20a633c94b8d5c129)., sa 29,8 milijuna kuna (u 2015. godini je gubitak bio manji i iznosio je 25,5 milijuna kuna). Na negativan rezultat poduzetnika na razini Gospića najviše se odrazilo poslovanje društva [MILLEM d.o.o. u stečaju](https://www.transparentno.hr/pregled/00477558188/a21438fb29b7ff990543ba8cc2619ef736381fb86c9895bcdd6bec43eab312879f7d8631e73a919cf4401a420674ac30a7450aeaa98ca9c2ad2c5ea179857d5c), sa 27,0 milijuna kuna, u odnosu na 18,0 milijuna kuna, koliko je gubitak razdoblja toga društva iznosio u 2015. godini.

Prema kriteriju neto dobiti u 2016. godini, najuspješniji su poduzetnici Grada Zagreba u odnosu na poduzetnike drugih gradova – sjedišta županija, a također su prvorangirani i na razini RH. Iza njih slijede poduzetnici Rijeke i Velike Gorice.

Najveći dobitaši u spomenutim županijskim središtima su [HRVATSKA ELEKTROPRIVREDA d.d](https://www.transparentno.hr/pregled/28921978587/8be0e3e3e6e114cde6b6db0e48785e7af8144a59ede283e5af029af69c0b24620e9f3b6f05a2a4b62cfb13b042b45cf99a721a56e66c77d6cfa419eddea5239d)., sa 1,3 milijarde kuna dobiti razdoblja (u 2015. godini je iznosila 1,6 milijardi kuna), [HRVATSKI TELEKOM d.d](https://www.transparentno.hr/pregled/81793146560/bfe0263f9ec91aeec162ccdb106836d46c7a439fd3380e6b9d4a40afae5a59cbec465c90814fa7572c4c8d5f7ff9a65ff5212b5a28ce19400a59307fac82d923)., sa 908,8 milijuna kuna dobiti razdoblja (u 2015. godini je iznosila 893,5 milijuna kuna), [HEP - Operator distribucijskog sustava d.o.o.](https://www.transparentno.hr/pregled/46830600751/ca44734359e447f2f891a817bfb1e378535cdd01aa31ecf15437e326d214ef2158d1a02cc160228879a407dfae3fb29669d77cd81b10aa1cc37bcabcb6292352), sa 667,1 milijun kuna (u 2015. godini je iznosila 725,2 milijuna kuna), [AUTOCESTA RIJEKA ZAGREB d.d](https://www.transparentno.hr/pregled/96330310281/26041c0703eb8043c9c0c107883b262754e52ee6c355f03010da9b3b63e1910abc7376428ffb4788d5ac26c10a87352c1d99123dc93c9418e10030d74634666d)., sa 589,7 milijuna kuna (u 2015. godini je iznosila 135,6 milijuna kuna) te [PLIVA HRVATSKA d.o.o](https://www.transparentno.hr/pregled/44205501677/811b86e088aa79b6770e8b60d653a865734d1e700a44fc4b1eb7f918b14cff3d4785c79ed024c0ac1c5d592225765910c2ea5e86cd19ba534ba8e81268dbb72d)., [HEP-Proizvodnja d.o.o](https://www.transparentno.hr/pregled/09518585079/e79823de6b65c086671ba630e9ed50d24d88caec31a42714411006830442a25ade1dde57f9945ad84c017e49a98cb28e474001dfd8cd95a8772acee74bbbb276)., [JADRANSKI NAFTOVOD d.d.,](https://www.transparentno.hr/pregled/89018712265/7382ffd8475732a8ca9da38821594d613dcc105a4e3bd609176cfc8aa0937c8a5afb436ae89ff61b9c25f6fd94548ae789ef9dd5d6e6a0e36932f618df0d1c20) [Hrvatski operator prijenosnog sustava d.o.o.](https://www.transparentno.hr/pregled/13148821633/3a063f87c53d3c71e7ff73ff8b14021132d1c18caa35f9ddd6666dfa940c3b0bad452ae0b5aa56ec9081d631cfc1dc70ab3dd9cb5efd41a3a88c2f0221a5fffd), [Alpe-Adria poslovodstvo d.o.o.](https://www.transparentno.hr/pregled/99488126785/1dba12071168c5d0668ed6ba8cce6bf024f81ed6be8d28452e56526c87686fa4fec275c8f1e0b208d4f6eb075eccb9249407efa329e5ac28802562003df690e6) i [H-ABDUCO d.o.o](https://www.transparentno.hr/pregled/13667298928/fbd15a3cc2a5eb3f8dcc6d7551eaa77c204cd082c2582bfb7a6a7423327f82401816651836b2236d096f6ba60bda92dd7cd1df20096cffdb58116edef7e27cfc).[[3]](#footnote-3), koji su ostvarili dobit razdoblja u iznosu većem od 200 milijuna kuna, a manjem od 430 milijuna kuna. Od poduzetnika sa sjedištem u Rijeci po ostvarenoj dobiti razdoblja izdvajaju se [VOLOSKO PROJEKT d.o.o](https://www.transparentno.hr/pregled/46665607676/15556b8935b63aa8117e141ac2d25e2d82408fe5f72365b4cd32ca0d8fe78748cdc92c8014064abd8756fb48412dc6f8b594c2fc0c1e0fbb1b68d8a1196d1143)., [JGL d.d](https://www.transparentno.hr/pregled/20950636972/aba61c701c1a906608f1e1e07f314a8ca4cfdb6574a63a8144d9591ac4b1f58439558a05e0f3654d03217acc8cda294449dc966d57b4a6271c5a102d67e4059e). i [PLODINE d.d](https://www.transparentno.hr/pregled/92510683607/c6d84b98be4ec55981bb2ff0b1efdbbc2afc969933360d056a5fb219d0ff6ca5f5db3d3757a1e575617438b42cfa516a2b448a37b7d6aed3d00a216cccb8c8c3)., a u Velikoj Gorici, [LIDL HRVATSKA d.o.o. k.d](https://www.transparentno.hr/pregled/66089976432/c60d23a0cbb75c20012aca4e6a2c78131b158a913c4b6bdee855af5cd7a29450477f41e31e40a0371756d2ffb239473810dd1cf6ac23f4c60176235ca720e322).

Izneseni prikaz polarizacije hrvatskih poduzetnika i broja zaposlenih ublažava činjenica da se stvarna aktivnost poduzetnika ostvaruje na području širem od njihova administrativnog sjedišta. Poznato je da su sjedišta velikih, a osobito velikih tvrtki u državnom ili mješovitom vlasništvu (HEP d.d., HT d.d., PLIVA HRVATSKA d.o.o., INA – Industrija nafte d.d., ZAGREBAČKI HOLDING d.o.o., HŽ d.o.o., HP - Hrvatska pošta d.d., Hrvatske šume d.o.o., Hrvatske vode i dr.), kao i velikih trgovačkih lanaca (KAUFLAND HRVATSKA k.d., SPAR HRVATSKA d.o.o.) i drugih velikih i srednjih poduzetnika, redom u Gradu Zagrebu te se njihovi financijski rezultati i broj zaposlenih evidentiraju upravo u toj županiji, a ne i u drugim županijama, gradovima ili općinama, u kojima se također obavlja manji ili veći dio njihovih poslovnih aktivnosti.

*Više o rezultatima poslovanja poduzetnika po područjima djelatnosti i po drugim kriterijima, prezentirano je u* [*standardnim analizama*](http://www.fina.hr/Default.aspx?sec=1279) *rezultata poslovanja poduzetnika RH, po županijama i po gradovima i općinama u 2015. godini. Pojedinačni podaci o rezultatima poslovanja poduzetnika dostupni su besplatno na* [*RGFI – javna objava*](http://rgfi.fina.hr/JavnaObjava-web/jsp/prijavaKorisnika.jsp) *i na* [*Transparentno.hr*](https://www.transparentno.hr/)*, a agregirani i pojedinačni podaci dostupni su uz naknadu na servisu* [*info.BIZ*](http://www.fina.hr/Default.aspx?art=8958&sec=1275)

1. Sjedište Zagrebačke županije je u Zagrebu, kao županije Grad Zagreb te je za potrebe ove analize među gradovima Zagrebačke županije izdvojena Velika Gorica, grad sa najvećim brojem poduzetnika. [↑](#footnote-ref-1)
2. Konsolidirani financijski rezultat – dobit razdoblja umanjena za gubitak. [↑](#footnote-ref-2)
3. Za 2015. godinu društvo je iskazalo dobit razdoblja u iznosu od 42,2 milijuna kuna, za 2014. godinu gubitak razdoblja u iznosu od 4,0 milijarde kuna, a u 2013. godini gubitak je iznosio 243,7 milijuna kuna. [↑](#footnote-ref-3)